CELEX: 32021D1360
Language: et
Date: 2021-06-30 00:00:00
Title: Komisjoni otsus (EL) 2021/1360, 30. juuni 2021, millega lubatakse Madalmaadel pikendada teatavaid Euroopa Parlamendi ja nõukogu määruse (EL) 2021/267 artiklites 2 ja 3 sätestatud ajavahemikke (teatavaks tehtud numbri C(2021) 4640 all) (Ainult ingliskeelne tekst on autentne)

16.8.2021   
               
               
                  ET
               
               
                  Euroopa Liidu Teataja
               
               
                  L 293/14
               
            
         KOMISJONI OTSUS (EL) 2021/1360,
         30. juuni 2021,
         millega lubatakse Madalmaadel pikendada teatavaid Euroopa Parlamendi ja nõukogu määruse (EL) 2021/267 artiklites 2 ja 3 sätestatud ajavahemikke
         
            
               (teatavaks tehtud numbri C(2021) 4640 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. veebruari 2021. aasta määrust (EL) 2021/267, milles sätestatakse COVID-19 kriisi jätkumisega seoses ajutised erimeetmed, mis käsitlevad teatavate tunnistuste, litsentside ja lubade uuendamist või pikendamist, korraliste kontrollide ja jätkuõppe edasilükkamist teatavates transpordialaste õigusaktide valdkondades ning määruses (EL) 2020/698 osutatud teatavate ajavahemike pikendamist, (1) eriti selle artikli 2 lõiget 8 ja artikli 3 lõiget 4,
         ning arvestades järgmist:
         
                     (1)
                  
                  
                     Määruse (EL) 2021/267 artikli 2 lõikega 1 pikendatakse tähtaegu, mis on ette nähtud kutseoskuse tunnistuse omanikele jätkuõppe läbimiseks ning mis oleksid lõppenud või lõpeksid ajavahemikul 1. septembrist 2020 kuni 30. juunini 2021. Kõnealuse määruse artikli 2 lõikega 3 pikendatakse liidu ühtlustatud koodi „95“ märke kehtivust.
                  
               
                     (2)
                  
                  
                     Määruse (EL) 2021/267 artikli 3 lõikega 1 pikendatakse juhilubade kehtivust, mis oleks lõppenud või lõpeks ajavahemikul 1. septembrist 2020 kuni 30. juunini 2021.
                  
               
                     (3)
                  
                  
                     Madalmaad esitasid 25. mai 2021. aasta kirjas põhjendatud taotluse saada luba pikendada määruse (EL) 2021/267 artiklites 2 ja 3 sätestatud teatavaid ajavahemikke. Madalmaad esitasid oma taotluse toetuseks lisateavet 7. juunil 2021.
                  
               
                     (4)
                  
                  
                     Põhjendatud taotlusega taotlevad Madalmaad luba pikendada nelja kuu võrra määruse (EL) 2021/267 artikli 2 lõikes 1 sätestatud ajavahemikku (1. september 2020 kuni 30. juuni 2021) selle sätte ja kõnealuse määruse artikli 2 lõike 3 kohaldamiseks ning luba pikendada nelja kuu võrra kõnealuse määruse artikli 3 lõikes 1 sätestatud ajavahemikku (1. september 2020 kuni 30. juuni 2021).
                  
               
                     (5)
                  
                  
                     Madalmaade esitatud teabe kohaselt on jätkuõppe läbimine ja seda tõendava tunnistuse väljaandmine ning liidu ühtlustatud koodi „95“ märkimine tõenäoliselt pärast 30. juunit 2021 praktiliselt võimatu Madalmaades COVID-19 leviku tõkestamiseks või piiramiseks võetud meetmete tõttu.
                  
               
                     (6)
                  
                  
                     Madalmaade sõnul oli selliste meetmete tõttu jätkuõpe peatatud 15. detsembrist 2020 kuni 16. märtsini 2021. Kuigi jätkuõpe on vahepeal taastatud, kehtib iga isiku kohustus hoida mis tahes sellises olukorras teistest isikutest 1,5 m pikkust vahemaad. Eraettevõtjad on neid meetmeid rakendanud ühise reeglistiku kaudu.
                  
               
                     (7)
                  
                  
                     Nende meetmete peamine mõju jätkuõppele on, et õpperühmad peavad nüüd olema palju väiksemad kui tavaolukorras. Märkimisväärne osa jätkuõppest hõlmab kohustuslikku praktilist kursust, mida saab nüüd võimaldada ainult väikestele rühmadele. Madalmaade esitatud teabe kohaselt vähendab see märkimisväärselt kõnealuse liikmesriigi koolitussuutlikkust, mistõttu ei ole väga paljudel veokijuhtidel võimalik jätkuõpet läbida õigel ajal.
                  
               
                     (8)
                  
                  
                     Madalmaade sõnul tuleb eraettevõtjatel kõnealust ühist reeglistikku kohaldada lähikuudel, mis tähendab, et lähitulevikus jääb turul püsima märkimisväärselt piiratud koolitussuutlikkus.
                  
               
                     (9)
                  
                  
                     Madalmaade esitatud teabe kohaselt tuleb enamikul kõnealuse liikmesriigi veokijuhtidest uuendada oma kutseoskustunnistus enne 2021. aasta lõppu. Koolituste registreerimise eest vastutava Madalmaade ametiasutuse (CBR (2)) esitatud teabe kohaselt tuleb 150 000 sõidukijuhil 2021. aastal siiski läbida keskmiselt kaks seitsmetunnist kursust, mis teeb kokku 300 000 kursust, mille veokijuhid peavad aasta lõpuks kõnealuses liikmesriigis veel läbima.
                  
               
                     (10)
                  
                  
                     Peale selle tekkis Madalmaade esitatud andmete põhjal märkimisväärsel hulgal bussijuhtidel suuri raskusi koolituse lõpuleviimisega enne 10. septembrit 2020, sest kõnealuses liikmesriigis kehtisid 2020. aasta kevadel liikumispiirangud. Asjaomaste bussijuhtide kutseoskustunnistusi pikendati Euroopa Parlamendi ja nõukogu määruse (EL) 2020/698 (3) alusel, mistõttu tuleb nüüd väga lühikese ajavahemiku jooksul võimaldada bussijuhtidele ligikaudu 350 000 kursust.
                  
               
                     (11)
                  
                  
                     Samuti on Madalmaade esitatud teabe kohaselt väga raske kogu jätkuõpe nõuetekohaselt taastada. COVID-19 viirusesse nakatumiste arv on Madalmaades endiselt suur ja enamik kutselisi juhte on veel vaktsineerimata. Kõnealuse liikmesriigi esitatud teabe kohaselt esineb sellesse rühma kuuluvate isikute või nendega lähikontaktis olijate hulgas endiselt nakatumisi, mis sunnib neid viibima haiguspuhkusel või karantiinis. See tähendab, et kolleegidel tuleb neid asendada ja neil jääb jätkuõppeks vähem aega. Varasemad kogemused on ka näidanud, et koolitajatel tuleb paljud koolituspäevad ära jätta nii seetõttu, et paljud juhid tühistavad ootamatult koolitusel osalemise kui ka seetõttu, et koolitajate endi seas esineb nakatumist ja karantiinijuhtumeid.
                  
               
                     (12)
                  
                  
                     Madalmaade sõnul tegelevad nad sellise kava väljatöötamisega, mille korral on lubatud ettevõttesisene jätkuõpe kutseoskuse tunnistuse saamiseks ja mis võimaldab juhtidel läbida koolituse igapäevase töökeskkonna kaitstud „mullis“. Siiski eeldatakse, et selliste koolitajate sertifitseerimine algab alles 1. juulil. Sellele järgneval perioodil on paljud koolitajad ja juhid eeldatavasti suvepuhkusel, sest see on kõnealuses liikmesriigis tavaliselt seotud koolivaheaegadega.
                  
               
                     (13)
                  
                  
                     Madalmaade esitatud teabe kohaselt on juhilubade uuendamine tõenäoliselt pärast 30. juunit 2021 praktiliselt võimatu COVID-19 leviku tõkestamiseks või piiramiseks võetud meetmete tõttu.
                  
               
                     (14)
                  
                  
                     Madalmaade esitatud teabe kohaselt antakse kõnealuses liikmesriigis kutseoskuse tunnistus välja koos juhiloaga. Enamikul veokijuhtidel, kelle kutseoskustunnistus kaotab kehtivuse 10. septembril 2021, aegub seetõttu samal kuupäeval ka juhiluba.
                  
               
                     (15)
                  
                  
                     Madalmaade sõnul on juhilubade kehtivuse lõppemise tähtaja pikendamine vajalik eelkõige nende isikute jaoks, kellel on vaja juhiloa uuendamiseks esitada tervisetõend. Kõnealuse liikmesriigi esitatud andmete põhjal on praegu avatud 61 687 toimikut, mille puhul Madalmaade riiklik eksamikeskus (National Examination Authority) ootab endiselt arstidelt ja spetsialistidelt tervisetõendeid. Selle põhjuseks on asjaolu, et tervishoiusüsteemile COVID-19 põhjustatud surve tõttu ei saa märkimisväärne hulk juhte ettenähtud aja jooksul arsti vastuvõtule registreeruda.
                  
               
                     (16)
                  
                  
                     Madalmaade esitatud teabe kohaselt on positiivsete testitulemuste ja uute hospitaliseerimiste arv kõnealuses liikmesriigis vähenenud ning vaktsineerimiskiirus on sarnane Euroopa keskmisele. Siiski peetakse üldist COVID-19 olukorda Madalmaades endiselt murettekitavaks, sest praegu on 25st Madalmaade piirkonnast 23 „väga kõrge“ riskitasemega. Kahes piirkonnas kehtib astme võrra madalam riskitase „kõrge“. Seetõttu on surve tervishoiusüsteemile endiselt väga suur. Sel põhjusel jäävad COVID-19 leviku tõkestamise või piiramise meetmed tõenäoliselt kehtima mitmeks kuuks.
                  
               
                     (17)
                  
                  
                     Madalmaade hinnangul on vaja taotleda 4-kuulist pikendust, et kutselised juhid saaksid täiendõppe läbida ettenähtud tähtaja jooksul ja et oleks võimalik tegelda mahajäämusega, vältimaks suuri tõrkeid transpordisektoris.
                  
               
                     (18)
                  
                  
                     Madalmaade esitatud teabe kohaselt on enamikul asjaomastest juhtidest vaja vaid lõpuni teha koolitus, mida nad on juba alustanud. Seega ei tekita taotletud pikendused ebaproportsionaalseid riske transpordiohutusele ega varustuskindlusele.
                  
               
                     (19)
                  
                  
                     Seetõttu tuleks Madalmaadel lubada nelja kuu võrra pikendada määruse (EL) 2021/267 artikli 2 lõikes 1 sätestatud ajavahemikku (1. september 2020 kuni 30. juuni 2021) selle sätte ning artikli 2 lõike 3 ja artikli 3 lõike 1 kohaldamiseks.
                  
               
                     (20)
                  
                  
                     Madalmaad on nõustunud sellega, et käesolev otsus võetakse vastu ja tehakse teatavaks inglise keeles,
                  
               ON VASTU VÕTNUD KÄESOLEVA OTSUSE:
         
            Artikkel 1
            Madalmaadel lubatakse pikendada määruse (EL) 2021/267 artikli 2 lõigetes 1 ja 3 ning artikli 3 lõikes 1 sätestatud ajavahemikke järgmiselt:
            
                        a)
                     
                     
                        nelja kuu võrra määruse (EL) 2021/267 artikli 2 lõikes 1 sätestatud ajavahemikku (1. september 2020 kuni 30. juuni 2021) kõnealuse määruse artikli 2 lõigete 1 ja 3 kohaldamiseks ning
                     
                  
                        b)
                     
                     
                        nelja kuu võrra kõnealuse määruse artikli 3 lõikes 1 sätestatud ajavahemikku (1. september 2020 kuni 30. juuni 2021).
                     
                  
         
            Artikkel 2
            Käesolev otsus on adresseeritud Madalmaade Kuningriigile.
         
         
            Brüssel, 30. juuni 2021
            
               
                  Komisjoni nimel
               
               
                  komisjoni liige
               
               Adina-Ioana VĂLEAN
            
         
         
            (1)  ELT L 60, 22.2.2021, lk 1.
         
            (2)  Centraal Bureau Rijvaardigheidsbewijzen.
         
            (3)  Euroopa Parlamendi ja nõukogu 25. mai 2020. aasta määrus (EL) 2020/698, milles sätestatakse seoses COVID-19 puhanguga ajutised erimeetmed teatavate tunnistuste, litsentside ja lubade uuendamise või pikendamise ning korraliste kontrollide ja jätkuõppe edasilükkamise kohta teatavates transpordialaste õigusaktide valdkondades (ELT L 165, 27.5.2020, lk 10).